*Tämä artikkeli käsittelee yhdysvaltalaista tietokirjailijaa. Venäläisestä jääkiekkoilijasta kertoo artikkeli Dmitri Orlov.*
**Dmitry Orlov** (s. 1962) on venäläissyntyinen yhdysvaltalainen insinööri, kirjailija sekä bloginpitäjä, joka tunnetaan Yhdysvaltojen taloudellista, ekologista ja poliittista romahdusta ennakoivista kirjoituksistaan. Hän kutsuu romahdusta "pysyväksi kriisiksi". Orlov uskoo romahduksen olevan seurausta ylisuurista puolustusmenoista, valtiontalouden alijäämästä, reagointikyvyttömästä poliittisesta järjestelmästä sekä alenevasta öljyntuotannosta.

Yksityiselämä ja ura
--------------------

Orlov syntyi Leningradissa vuonna 1963 ja muutti Yhdysvaltoihin 12-vuotiaana. Hänellä on ohjelmistotuotannon kandidaatintutkinto sekä soveltavan kielitieteen maisterintutkinto. Hän oli Neuvostoliiton hajoamisen silminnäkijä vieraillessaan entisessä kotimaassaan useita kertoja 1980-luvun loppupuolella sekä 1990-luvun alkupuolella.

Vuosina 2005 ja 2006 Orlov julkaisi öljyhuippua käsittelevillä internet-sivuilla useita artikkeleita, joissa hän vertaili Yhdysvaltojen sekä Neuvostoliiton valmistautuneisuutta romahdusta varten. Orlovin artikkeli "Closing the 'Collapse Gap': the USSR was better prepared for collapse than the US" saavutti huomattavaa suosiota EnergyBulletin-sivustolla.

Vuonna 2006 Orlov julkaisi verkkomanifestin "The New Age of Sail". Seuraavan vuonna hän yhdessä vaimonsa kanssa myi asuntonsa Bostonissa ja osti purjeveneen, jossa on runsaasti tilaa varastoida elintarvikkeita ja jonka varusteisiin kuuluu aurinkopaneeleita sekä kuudeksi kuukaudeksi riittävä propaanitankki. Hän kutsuu venettä "selviytymiskapseliksi". Maalla hän käyttää liikkumiseen ensisijaisesti polkupyörää. Perustuen kokemuksiinsa Neuvostoliiton hajoamisen jälkeisellä Venäjällä, missä hän eräällä automatkallaan joutui hankkimaan kaikki tarvikkeensa vaihtamalla ne vodkaan, hän katsoo, että "Romahtavassa taloudessa varallisuutta ei kannata enää ajatella rahana".

Purjeveneestään käsin Orlov kirjoittaa edelleen blogiinsa sekä EnergyBulletin-sivustolle.

*Reinventing Collapse*
----------------------

Orlov tarkensi näkemyksiään Yhdysvaltojen romahduksesta teoksessaan *Reinventing Collapse: The Soviet Example and American Prospects* vuodelta 2008. The New Yorker -lehden toimittaja Ben McGrath nimittää Orlovin näkemystä sekä Yhdysvalloille että Neuvostoliitolle ominaiseksi "supervaltojen romahduskeitoksi", joka koostuu "vakavasta maaöljyn tuotannon heikkenemisestä, alenevasta ulkomaankaupan vaihtotaseesta, ylisuuresta puolustusbudjetista sekä lamauttavasta ulkomaanvelasta". Orlov uskoo romahduksen seurausten olevan Yhdysvalloissa pahempia kuin Neuvostoliitossa, koska Yhdysvallat on valmistautunut tilanteeseen huonommin. Orlov ilmoitti McGrathille haastattelussa, että hänen luentoyleisöönsä on "paluu maalle", "öljyhuippu" sekä "romahdus" -tyyppien rinnalle viime aikoina liittynyt yhä enemmän rahoitusalan ammattilaisia.

Kirjailija James Howard Kunstler, jota on kutsuttu "yhdeksi Orlovin suurimmista faneista" mutta joka kieltää olevansa "täysin romahduslinjalainen", kuvailee kirjaa "poikkeuksellisen selkeäksi, arvovaltaiseksi, sukkelaksi ja tulevaisuudenäkemyksiltään omaperäiseksi."

Thom Hartmannin mukaan Orlov katsoo Neuvostoliiton selvinneen hajoamisestaan "pehmeällä rysähdyksellä", koska keskitetty suunnittelu, asuntopolitiikka, maanviljely ja julkinen liikenne tuottivat kaikkien hyödynnettävissä olevan infrastruktuurin, eikä kenenkään tarvinnut maksaa vuokraa tai joutua asunnottomaksi, ja ihmiset kävivät edelleen töissä myös ilman palkkaa. Sen sijaan Yhdysvallat tulee kokemaan kovan rysähdyksen, joka muistuttaa enemmän Weimarin tasavallan kriisiä 1920-luvulla.

Atlantalaisen lehden *Creative Loafing*in toimittaja Wayne Davis pitää Orlovin näkemyksiä ja anekdootinomaisia tarinoita helppona luettavana vakavasta aiheesta. Orlov antaa teoksessaan käytännön neuvoja, kuten sopivien hyödykkeiden kerääminen vaihtokauppaa varten ja niiden ostaminen paikallisyhteisöjen ylläpitämistä varten - "käsityökaluja, yksinkertaisia lääkkeitä (ja morfiinia), aseita ja ammuksia, teroituskiviä, polkupyöriä (ja runsaasti pyöränkumeja paikkaustarvikkeiden kanssa), jne." Orlov kirjoittaa: "Suuri osa muutoksesta on psykologista ja sisältää sellaisten käsitysten hylkäämistä, joita olemme tottuneet pitämään itsestäänselvyyksinä. Voidaksesi sopeutua tarvitset runsaasti vapaa-aikaa. Tämän salliminen itsellesi vaatii uskonloikkaa: sinun täytyy olettaa, että tulevaisuus on jo saapunut." Hän neuvoo myös: "Henkilökohtainen turvallisuus on olennaista, mutta sen lisäksi sinun täytyy ymmärtää, kenellä on sitä mitä haluat ja miten saat sen häneltä."

EnergyBulletin-sivuston artikkelin mukaan "Orlovin tärkein tavoite on saada amerikkalaiset ymmärtämään, millaista elämä on talouden kaaduttua, jolloin raha on käytännössä hyödytöntä ja useimmilla ei kuitenkaan ole mitään tuloja, koska heillä ei ole työtä." Tri Carolyn Baker painottaa arvostelussaan rahan merkityksettömyyttä romahduksen jälkeisessä taloudessa, jolloin fyysiset resurssit, ihmissuhteet ja yhteydet ovat rahaa arvokkaampia ja yhteiskunnan reunoilla elävät "tee-se-itse"-ihmiset pärjäävät paremmin kuin ne, joiden tulot ja elämäntyylit ovat kadonneet.

Kaikki kirja-arvostelut eivät kuitenkaan ole olleet positiivisia. *Mother Jones* -lehden arvostelussa vuodelta 2009 Virginia Hefferman kutsuu Orlovin näkökulmaa romahdusideologiaksi. Hefferman uskoo Orlovin haluavan täydellistä taloudellista romahdusta ja kannattavan "poroporvarillista selviytymisoppia".

Orlov julkaisi kirjastaan päivitetyn version *Reinventing Collapse: The Soviet Experience and American Prospects - Revised and Updated* marraskuussa 2011.

Katso myös
----------

* Yhteiskunnallinen romahdus
* Öljyhuippu
* James Howard Kunstler

Lähteet
-------

1. ↑  John Gibbons, Punishing Greens puts climate crisis on back burner, *The Irish Times*, 11.6.2009.
2. ↑
3. ↑  Dmitry Orlovin elämäkertatietoja, Barnes & Noble -sivusto. Viitattu 9.8.2011.
4. ↑  listaus artikkeleista Club Orlov -blogissa toukokuussa 2006
5. ↑  Closing the 'Collapse Gap': the USSR was better prepared for collapse than the US, EnergyBulletin.Net, 4.12.2006.
6. ↑  Shepherd Billis kirjoittaa Orlovin artikkeleista, US Economy–Recession, Depression, or Collapse?, DissidentVoice.org, 15.11.2007.
7. 1 2  Ben McGrath, The Dystopians, The New Yorker, 26.1.2009
8. ↑  EnergyBulletin.Net-artikkeleihin kuuluvat:The five stages of collapse (Arkistoitu – Internet Archive), 26.2.2008; The Collapse Party platform, 31.3.2008; That bastion of American socialism (Arkistoitu – Internet Archive), 10.1.2009; Of swans and turkeys, 27.2.2009.
9. ↑  Orlov, Dmitry, *Reinventing Collapse* (Arkistoitu – Internet Archive), New Society Books, 2008, ISBN 9780865716063
10. ↑  James Howard Kuntsler, A Christmas Eve Story (Arkistoitu – Internet Archive), Kunstler.Com-sivustolla, 24.12.2007; julkaistu myös EnergyBulletin.Net-sivustolla (Arkistoitu – Internet Archive) sekä Atlantic Free Press -sivustolla (Arkistoitu – Internet Archive).
11. ↑  Thom Hartmann, The Thom Hartmann 'Independent Thinker' Review (Arkistoitu – Internet Archive), BuzzFlash.Com, 11.11.2008.
12. ↑  Wayne Davis, Hard times ahead: a discussion on the post-oil world (Arkistoitu – Internet Archive), Atlanta, Creative Loafing, 11.5.2009.
13. ↑  Amanda Kovattana, Review: Reinventing Collapse by Dmitry Orlov, EnergyBulletin.Net, 19.4.2008.
14. ↑  Carolyn Baker Reviews Dmitry Orlov's "Re-inventing Collapse", 26.2.2008.
15. ↑  Virginia Heffernan, Apocalypse Ciao: Let the End Times Roll, When the economic Rapture comes, will collapsitarians be the chosen ones?, Mother Jones, heinäkuu/elokuu 2009.
16. ↑  Frank Kaminski, Review: Reinventing Collapse: The Soviet Experience and American Prospects - Revised and Updated, EnergyBulletin.Net (Arkistoitu – Internet Archive), 17.6.2011.

Aiheesta muualla
----------------

* Club Orlov, Orlovin blogisivu ClubOrlov.
* Dmitry Orlovin youtube-luento "Peak Oil Lessons From The Soviet Union".
* Frank Kaminskin arvostelu teoksen *Reinventing Collapse* toisesta painoksesta EnergyBulletin.Net-sivustolla (Arkistoitu – Internet Archive).

Öljyhuippu

|  |  |
| --- | --- |
| Ydinaiheet | öljyhuippu · Hubbertin teoria · öljykriisi · Olduvai-teoria |
| Liittyviä aiheita | 

|  |  |
| --- | --- |
|  Öljy: | maaöljy · fossiilinen polttoaine · öljyntuotanto · Hubbertin käyrä · vaihtoehtoisia energianlähteitä öljylle · öljykausi · vesisärötys |
|  Energia: | energia · energiaorja · energiantuotanto · maailman energiankulutus ja energiavarat · polttoaine |
|  Muita: | degrowth · ilmastonmuutos · lama · Malthusin väestöteoria · siirtymäliike · talouskasvu · yhteiskunnallinen romahdus |

 |
| Henkilöitä | Albert Bartlett · Colin Campbell · William R. Catton, Jr. · Kenneth S. Deffeyes · Richard C. Duncan · Richard Heinberg · Rob Hopkins · M. King Hubbert · Jeremy Leggett · Dmitry Orlov |
| Kirjoja | *Beyond Oil* · *Kasvun rajat* · *Overshoot* · *The Party’s Over* · *Powerdown* · *Reinventing Collapse* |
| Järjestöjä | ASPO · EIA · IEA · OPEC · Post Carbon Institute |
| Muita huippuja | kivihiilihuippu · kuparihuippu · maakaasuhuippu |



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Japani
* Korea

 |
|  |
| Muut | 
* IdRef

 |

 |